PRIMĂRIA MUNICIPIULUI SATU MARE

SERVICIUL INVESTIȚII, GOSPODĂRIRE, ÎNTREȚINERE

DIRECŢIA ECONOMICĂ

NR. 52202 / 07.09.2023

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Investiții, Gospodărire-Întreținere și Directorul executiv al Direcției economice formulează următorul:

**RAPORT DE SPECIALITATE**

la proiectul dehotărâre privind predarea către Ministerul Dezvoltării, Lucrărilor Publice şi Administraţiei prin Compania Naţională de Investiţii C.N.I. S.A. a amplasamentului şi asigurarea condiţiilor în vederea realizării obiectivului de investiții **Construire sală de educație fizică școlară proiect tip în cadrul Liceului Teoretic German „Johann Ettinger, Bulevardul Cloșca, nr. 72, Municipiul Satu Mare, județul Satu Mare”**.

Obiectivul general al proiectului este modernizarea infrastructurii educaționale prin crearea de spații polivalente, care pot găzdui o serie de funcții, respectiv construirea unui corp clădire în curtea Liceului Teoretic German „Johann Ettinger”.

Educația și formarea profesională sunt domenii strategice în orice societate modernă, creând condițiile esențiale în realizarea obiectivelor legate de atingerea țintelor naționale de reducere a ratei de părăsire timpurie a școlii, creșterea gradului de promovabilitate precum și ridicarea gradului general de performanță școlară.

Liceul Teoretic German „Johann Ettinger” găzduiește 933 de elevi și a fost construit în anul 1997.

Pentru a veni în sprijinul elevilor, Primăria Municipiului Satu Mare, dorește să fructifice oportunitatea de finanțare oferită prin C.N.I. S.A., întrucât costurile totale de investiții depășesc posibilitățile financiare ale Municipiului Satu Mare.

Funcțiunea noii săli de sport, omologată la standarde internaționale, se dorește a veni în completarea activităților sportive a elevilor Liceului Teoretic German „Johann Ettinger”, să ofere posibilitatea elevilor de a desfășura orele de educație fizică și sport în cele mai bune condiţii, pentru dezvoltarea sportivă a elevilor, creşterea calităţii actului de învățământ, prin dezvoltarea și dotarea adecvată a spațiilor pentru desfășurara orelor de educație fizică și sport.

Odată cu realizarea investiției se vor relansa activităţile de educaţie fizică şi sport pentru toți elevii Liceului Teoretic German „Johann Ettinger”, se va stimula interesul pentru activităţile cu caracter sportiv, creşterea nivelului de educaţie, de socializare şi a stării de sănătate, posibilitatea desfăşurării activităţilor sportive în corelare cu programele naţionale de dezvoltare, precum și creşterea numărului de copii şi tineri care participă la competiţii sportive.

Existenţa terenului de 900 mp pe amplasamentul Liceului Teoretic German Johann Ettinger, Bulevardul Cloșca, nr. 72, Municipiul Satu Mare, județul Satu Mare, precum şi sursele de finanţare a investiţiei conform Programul Național de Construcții de Interes Public sau Social, subprogramul Săli de Sport prin Compania Naţională de Investiţii "C.N.I." S.A. reprezintă oportunitatea acestei investiţii.

Consiliului local îi revine sarcina de a aproba transmiterea in folosinţă gratuită a terenului cu suprafaţa de 900 mp, precum şi aprobarea asigurării finanțării de către municipiul Satu Mare a cheltuielilor pentru racordurile la utilități (energie electrică, apă, canal, gaz, telefonie, internet), a suprafeţelor de teren necesare pentru depozitarea şi organizarea şantierului, a cheltuielilor pentru lucrările de sistematizare, respectiv pentru întreţinerea şi exploatarea acestui obiectiv investiţional.

După realizarea obiectivului de investiții, Municipiul Satu Mare se obligă să menţină destinaţia acestuia şi să îl întreţină pe o perioadă de minim 15 ani.

Predarea terenului se va face în condiţiile legii, pe bază de protocol de predare-primire între Municipiul Satu Mare şi Compania Naţională de Investiţii C.N.I. S.A. .

În conformitate cu prevederile din Ordonanţa Guvernului nr.25/2001 privind înfiinţarea Companiei Naţionale de Investiţii C.N.I. S.A. cu modificările şi completările ulterioare,

În baza prevederilor art. 108 lit. d), art. 129 alin. (2) lit.c), alin.(6) lit.a), art. 297 alin. (1) lit. d), art. 349 din O.U.G. nr. 57/2019 privind Codul administrativ, cu modificările și completările ulterioare.

În temeiul prevederilor art. 139, alin. (3), lit. g) și prevederile art. 196, alin. (1), lit. a) din O.U.G nr. 57/2019 privind Codul administrativ, cu modificările și completările ulterioare,

Față de cele prezentate mai sus proiectul de hotărâre se înaintează Consiliului Local al Municipiului Satu Mare cu propunere de aprobare.

**Director Executiv, Șef Serviciu,**

Ursu Lucica Szűcs Zsigmond

Întocmit în 2 ex.

Ing. Giurgiu Radu Mircea